С.Н.: — Мая магістральная тэма — музыка ХІХ стагоддзя, і тут знаходкі пакуль не вычэрпваюцца. Прыкладам, не так даўно ўдалося выявіць вялікі музычны архіў Забельскага дамініканскага калегіума, падзелены цяпер па розных бібліятэках Літвы. Адшуканы творы кампазітара Плашыны — першыя ўзоры сімфанічнага жанру на нашых землях. Раней лічылася, што да рэвалюцыі нічога падобнага не было. Яшчэ адна знаходка — партыі імшы аўтарства Дамініка Стэфановіча. Раней ён быў вядомы выключна як настаўнік Манюшкі, але твор, які выконваўся ў Мінскай катэдры, выяўляе яго і як практыкуючага кампазітара. Адпаведна, ён мог навучыць Манюшку не толькі ігры на фартэпіяна.